CELEX: 52021PC0166
Language: hu
Date: 2021-03-29
Title: Javaslat A TANÁCS VÉGREHAJTÁSI HATÁROZATA a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján a Görög Köztársaságnak nyújtandó ideiglenes támogatásról szóló (EU) 2020/1346 végrehajtási határozat módosításáról

EURÓPAI BIZOTTSÁG
            Brüsszel, 2021.3.29.
            COM(2021) 166 final
            2021/0089(NLE)
            Javaslat
            A TANÁCS VÉGREHAJTÁSI HATÁROZATA 
            a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján a Görög Köztársaságnak nyújtandó ideiglenes támogatásról szóló (EU) 2020/1346 végrehajtási határozat módosításáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
                  
            
            
               Az (EU) 2020/672 tanácsi rendelet (a továbbiakban: SURE-rendelet) meghatározza a Covid19-járvány okozta súlyos gazdasági zavarral küzdő, vagy annak komoly veszélyével fenyegetett tagállamoknak nyújtandó uniós pénzügyi támogatás jogi keretét. A SURE keretében nyújtott támogatás elsősorban a csökkentett munkaidős foglalkoztatás vagy a munkavállalók és az önfoglalkoztatók védelmét célzó hasonló intézkedések finanszírozását, és ezáltal a munkanélkülivé válás és a jövedelemkiesés előfordulásának csökkentését, valamint az említettekhez kapcsolódóan bizonyos – különösen a munkahelyeken bevezetett – egészségügyi vonatkozású intézkedések finanszírozását szolgálja.
            
            
               2020. szeptember 25-én a Tanács pénzügyi támogatást hagyott jóvá Görögország számára annak érdekében, hogy kiegészítse a Covid19-világjárvány hatásának, valamint a munkavállalókat és önfoglalkoztatókat érintő társadalmi-gazdasági következményeinek kezelésére irányuló nemzeti erőfeszítéseit.
            
            
               2021. március 9-én benyújtott kérelmében Görögország újabb uniós pénzügyi támogatást kért a SURE-rendelet keretében.
            
            
               A SURE-rendelet 6. cikkének (2) bekezdésével összhangban a Bizottság konzultált a görög hatóságokkal, hogy ellenőrizze a tényleges és tervezett kiadások Covid19-világjárvány miatti hirtelen és nagymértékű növekedését, amely közvetlenül kapcsolódik a Görögország által a Covid19-világjárvány következtében hozott munkaerőpiaci intézkedésekhez. A megnövekedett kiadások, amelyekhez Görögország további pénzügyi támogatást igényel, az (EU) 2020/1346 tanácsi végrehajtási határozatban említett meglévő intézkedésekhez kapcsolódnak:
            
            
               a)különleges juttatásban részesülnek azok a magánszektorbeli munkavállalók, akiknek a munkaszerződését felfüggesztették. Az intézkedés célja a foglalkoztatás megóvása azon vállalkozásoknál, amelyek állami intézkedésre szüneteltetik tevékenységüket, vagy a Covid19-járvány által erősen sújtott gazdasági ágazathoz tartoznak; az intézkedés keretében havonta 534 EUR összegű különleges juttatást kapnak azok a munkavállalók, akiknek a munkaszerződését felfüggesztették. A 2020. március közepe óta hatályban lévő intézkedést a rendszeres munkavállalók esetében 2021. március 31-ig, az idénymunkások esetében pedig 2021. október 31-ig meghosszabbították. Az elkövetkező hónapokban további meghosszabbítások válhatnak alkalmazhatóvá néhány (csökkenő számú) támogatható gazdasági ágazatban. A támogatásra való jogosultság előfeltétele, hogy a munkáltató a munkaszerződés felfüggesztésének időtartamával megegyező ideig fenntartsa ugyanazt az alkalmazotti létszámot (tehát fenntartsa valamennyi alkalmazottja munkaviszonyát).
            
            
               b)az a) pontban említett különleges juttatásban részesülő munkavállalók társadalombiztosítási költségeinek állami finanszírozása. A támogatásra való jogosultság előfeltétele, hogy a munkáltató a munkaszerződés felfüggesztésének időtartamával megegyező ideig fenntartsa ugyanazt az alkalmazotti létszámot (tehát fenntartsa valamennyi alkalmazottja munkaviszonyát).
            
            
            
               Görögország benyújtotta a Bizottságnak a megfelelő információkat.
            
            
               A rendelkezésre álló bizonyítékok alapján a Bizottság javaslatot tesz a Tanácsnak arra, hogy fogadjon el végrehajtási határozatot a fent említett intézkedések támogatása céljából a SURE-rendelet keretében Görögországnak nyújtandó pénzügyi támogatásról.
            
            
               •Összhang a szabályozási terület jelenlegi rendelkezéseivel
            
            
               E javaslat teljes mértékben összhangban van az alapját képező (EU) 2020/672 tanácsi rendelettel.
            
            
               E javaslat kiegészít egy másik, a tagállamok számára szükséghelyzet esetén támogatást biztosító uniós jogi eszközt, nevezetesen az Európai Unió Szolidaritási Alapjának (EUSZA) létrehozásáról szóló, 2002. november 11-i 2012/2002/EK tanácsi rendeletet (a továbbiakban: 2012/2002/EK rendelet). Március 30-án elfogadták az (EU) 2020/461 európai parlamenti és tanácsi rendeletet, amely az említett jogi eszközt módosítja abból a célból, hogy annak hatálya kiterjedjen a jelentős népegészségügyi szükséghelyzetekre, valamint meghatározza a finanszírozásra jogosult konkrét műveleteket.
            
            
               •Összhang az Unió egyéb szakpolitikáival
            
            
               E javaslat a jelenlegi Covid19-világjárványra válaszul hozott intézkedések közé tartozik, mint amilyen például a koronavírusra való reagálást célzó beruházási kezdeményezés, és kiegészíti a foglalkoztatást támogató egyéb eszközöket, így az Európai Szociális Alapot és az Európai Stratégiai Beruházási Alapot (ESBA)/InvestEU-t. Azáltal, hogy a hitelfelvételt és a hitelnyújtást kihasználva támogatja a tagállamokat a Covid19-járvány sajátos esetében, e javaslat második védelmi vonalat hoz létre a csökkentett munkaidős foglalkoztatás és más hasonló intézkedések finanszírozására, elősegítve a munkahelyek megőrzését, és ezáltal védelmet nyújtva az alkalmazottaknak és az önfoglalkoztatóknak a munkanélküliség kockázatával szemben.
            
            
               2.JOGALAP, SZUBSZIDIARITÁS ÉS ARÁNYOSSÁG
            
         
         
            
               •Jogalap
            
            
               A szóban forgó eszköz jogalapja az (EU) 2020/672 tanácsi rendelet.
            
            
               •Szubszidiaritás (nem kizárólagos hatáskör esetén)
            
            
               A javaslat a tagállam kérelmén alapul és az európai szolidaritás szellemében ideiglenes hitel formájában uniós pénzügyi támogatást biztosít a Covid19-járvány által érintett tagállamnak. Második védelmi vonalként az ilyen pénzügyi támogatás ideiglenes alapon segítséget nyújt a kormányzatok számára a csökkentett munkaidős foglalkoztatás és egyéb hasonló intézkedések miatt megnövekedett közkiadásaik fedezéséhez, elősegítve azt, hogy megőrizzék a munkahelyeket, és ezáltal védelmet nyújtsanak az alkalmazottaknak és az önfoglalkoztatóknak a munkanélküliség és a jövedelemkiesés kockázatával szemben.
            
            
               A támogatás segíteni fogja az érintett lakosságot, és hozzájárul a Covid19-válság okozta közvetlen társadalmi és gazdasági hatások enyhítéséhez.
            
            
               •Arányosság
            
            
               A javaslat tiszteletben tartja az arányosság elvét. Nem lépi túl az eszköz kitűzött céljainak eléréséhez szükséges mértéket.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               Annak érdekében, hogy a Tanács időben el tudja fogadni a javaslatot, azt rövid idő alatt kellett előkészíteni, ezért nem került sor konzultációra az érdekelt felekkel.
            
            
               •Hatásvizsgálat
            
            
               A javaslat sürgős jellegére tekintettel nem került sor hatásvizsgálatra.
            
            
               4.KÖLTSÉGVETÉSI VONZATOK
            
            
               A Bizottság számára lehetővé kell tenni a pénzügyi piacokon történő hitelfelvételt azzal a céllal, hogy a szóban forgó forrásokat továbbhitelezze a SURE eszköz keretében pénzügyi támogatást kérő tagállamnak.
            
            
               A rendszer pénzügyi stabilitásának biztosítása érdekében a tagállami garanciákon kívül egyéb biztosítékok is beépülnek a keretbe, melyek a következők:
            
            
               ·szigorú és konzervatív pénzgazdálkodási megközelítés,
            
            
               ·a hitelportfólió olyan kialakítása, amely korlátozza a koncentrációs kockázatot, az éves kitettséget és az egyes tagállamokkal szembeni túlzott kitettséget, ugyanakkor elegendő forrást biztosít a leginkább rászoruló tagállamok számára, és
            
            
               ·lehetőségek az adósság átütemezésére.
            
            
               2021/0089 (NLE)
            
            
               Javaslat
            
         
         
            
               A TANÁCS VÉGREHAJTÁSI HATÁROZATA
            
            
               a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján a Görög Köztársaságnak nyújtandó ideiglenes támogatásról szóló (EU) 2020/1346 végrehajtási határozat módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre,
            
            
               tekintettel a Covid19-világjárvány miatt felmerülő szükséghelyzeti munkanélküliségi kockázatokat mérséklő ideiglenes támogatást nyújtó európai eszköz (SURE) létrehozásáról szóló, 2020. május 19-i (EU) 2020/672 tanácsi rendeletre
                  1
                és különösen annak 6. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)Görögország 2020. augusztus 6-i kérelmét követően a Tanács 2020. szeptember 25-én 2 728 000 000 EUR maximális összegig, 15 éves maximális átlagos futamidejű hitel formájában pénzügyi támogatást hagyott jóvá Görögország számára annak érdekében, hogy kiegészítse a Covid19-világjárvány hatásának, valamint a munkavállalókat és önfoglalkoztatókat érintő társadalmi-gazdasági következményeinek kezelésére irányuló görög nemzeti erőfeszítéseket.
            
            
               (2)A hitel célja a Görögország által elfogadott, az (EU) 2020/1346 tanácsi végrehajtási határozatban
                  2
                említett csökkentett munkaidős foglalkoztatás és hasonló intézkedések finanszírozása volt.
            
            
               (3)A Covid19-világjárvány következtében Görögországban a gazdaságilag aktív népesség jelentős része továbbra sem tudja folytatni tevékenységét. Mindez az (EU) 2020/1346 végrehajtási határozat 3. cikkének a) és b) pontjában ismertetett intézkedésekkel összefüggésben továbbra is a görögországi közkiadások hirtelen és nagymértékű növekedését okozta.
            
            
               (4)A Covid19-járvány és a Görögország által a járvány megfékezése érdekében 2020-ban és 2021-ben végrehajtott rendkívüli intézkedések, valamint a járvány társadalmi-gazdasági és egészségügyi következményei drámai hatást gyakoroltak és gyakorolnak továbbra is az államháztartásra. A Bizottság 2020. őszi előrejelzése azzal számolt, hogy Görögország államháztartási hiánya, illetve államadóssága 2020 végére a bruttó hazai termék (GDP) 6,9 %-a, illetve 207,1 %-a lesz. 2021-ben Görögország államháztartási hiánya és államadóssága az előrejelzések szerint a GDP 6,3 %-a, illetve 200,7 %-a lesz. A Bizottság 2021. téli időközi előrejelzése szerint Görögország GDP-je 2021-ben várhatóan 3,5 %-kal fog nőni.
            
            
               (5)2021. március 9-én Görögország további 2 537 000 000 EUR összegű pénzügyi támogatást kért az Uniótól annak érdekében, hogy a jövőben is kiegészítse a Covid19-világjárvány hatásának, valamint a munkavállalókat érintő társadalmi-gazdasági következményeinek kezelésére irányuló, 2020-ban és 2021-ben végrehajtott nemzeti erőfeszítéseit. Ez különösen a (6)–(7) preambulumbekezdésben meghatározott intézkedéseket érinti.
            
            
               (6)Konkrétabban ez az (EU) 2020/1346 végrehajtási határozat 3. cikkének a) pontjában említett „2020. március 14-i jogi aktusra”
                  3
                vonatkozik, amely különleges juttatást vezetett be azon magánszektorbeli munkavállalók számára, akiknek a munkaszerződését felfüggesztették. Az intézkedés célja a foglalkoztatás megóvása azon vállalkozásoknál, amelyek állami intézkedésre szüneteltetik tevékenységüket, vagy a Covid19-járvány által erősen sújtott gazdasági ágazathoz tartoznak; az intézkedés keretében havonta 534 EUR összegű különleges juttatást kapnak azok a munkavállalók, akiknek a munkaszerződését felfüggesztették. A támogatásra való jogosultság előfeltétele, hogy a munkáltató a munkaszerződés felfüggesztésének időtartamával megegyező ideig fenntartsa ugyanazt az alkalmazotti létszámot (tehát fenntartsa valamennyi alkalmazottja munkaviszonyát). Az intézkedést a rendszeres munkavállalók esetében 2021. március 31-ig, az idénymunkások esetében pedig 2021. október 31-ig meghosszabbították. Az elkövetkező hónapokban további meghosszabbítások válhatnak alkalmazhatóvá néhány, csökkenő számú, támogatható gazdasági ágazatban.
            
            
               (7)A hatóságok bevezették továbbá a (6) preambulumbekezdésben említett különleges juttatásban részesülő munkavállalók társadalombiztosítási költségeinek az (EU) 2020/1346 végrehajtási határozat 3. cikkének b) pontjában említett állami finanszírozását. A támogatásra való jogosultság előfeltétele, hogy a munkáltató a munkaszerződés felfüggesztésének időtartamával megegyező ideig fenntartsa ugyanazt az alkalmazotti létszámot (tehát fenntartsa valamennyi alkalmazottja munkaviszonyát).
            
            
               (8)Görögország teljesíti az (EU) 2020/672 rendelet 3. cikkében a pénzügyi támogatás igénylésére vonatkozóan meghatározott feltételeket. Görögország megfelelő bizonyítékot nyújtott be a Bizottságnak arra vonatkozóan, hogy a Covid19-járvány társadalmi-gazdasági hatásainak kezelése érdekében hozott nemzeti intézkedések következtében 2020. február 1. óta a tényleges és tervezett közkiadások 6 071 899 097 EUR-val emelkedtek. Ez hirtelen bekövetkezett és nagymértékű növekedést jelent, mivel olyan, a csökkentett munkaidőben való foglalkoztatáshoz és hasonló intézkedésekhez közvetlenül kapcsolódó, meglévő nemzeti intézkedések meghosszabbítására is vonatkozott, amelyek a görögországi vállalkozások és munkaerő jelentős hányadát érintik. Görögország a megemelt kiadásból 806 899 097 EUR-t szándékozik önfinanszírozás útján rendezni.
            
            
               (9)Az (EU) 2020/672 rendelet 6. cikkének megfelelően a Bizottság konzultált a görög hatóságokkal, és ellenőrizte a 2021. március 9-i kérelemben említett csökkentett munkaidős foglalkoztatáshoz és hasonló intézkedésekhez közvetlenül kapcsolódó tényleges és tervezett kiadások hirtelen és nagymértékű növekedését.
            
            
               (10)Következésképpen pénzügyi támogatást kell nyújtani annak érdekében, hogy Görögország segítséget kapjon a Covid19-járvány okozta súlyos gazdasági zavarok társadalmi-gazdasági hatásainak kezeléséhez. A Bizottságnak – a nemzeti hatóságokkal szoros együttműködésben – meg kell hoznia a részletek és részfolyósítások futamidejére, nagyságára és rendelkezésre bocsátására vonatkozó döntéseket.
            
            
               (11)Görögországnak és a Bizottságnak figyelembe kell vennie ezt a határozatot az (EU) 2020/672 rendelet 8. cikkének (2) bekezdésében előírt hitelmegállapodásban.
            
            
               (12)E határozat nem sértheti az egységes piac működésének torzulásaira vonatkozó bármely, különösen a Szerződés 107. és 108. cikke alapján lefolytatandó eljárás eredményét. E határozat nem szünteti meg a tagállamokkal szembeni azon követelményt, hogy a Szerződés 108. cikke alapján értesítsék a Bizottságot a potenciális állami támogatás eseteiről.
            
            
               (13)Görögországnak rendszeresen tájékoztatnia kell a Bizottságot a tervezett közkiadások végrehajtásáról annak érdekében, hogy a Bizottság fel tudja mérni, milyen mértékben valósultak meg ezek a kiadások.
            
         
         
            
               (14)A pénzügyi támogatás nyújtására vonatkozó határozat elfogadása során a Tanács – az egyenlő bánásmód, a szolidaritás, az arányosság és az átláthatóság elvének alkalmazása mellett – figyelembe vette Görögország meglévő és várható szükségleteit, valamint az (EU) 2020/672 rendelet alapján más tagállamok által már benyújtott vagy benyújtani tervezett pénzügyi támogatás iránti kérelmeket,
            
            
               ELFOGADTA EZT A HATÁROZATOT:
            
            
               1. cikk
            
            
               Az (EU) 2020/1346 végrehajtási határozat a következőképpen módosul:
            
            
            
               1.A 2. cikk a következőképpen módosul:
            
            
               a)az (1) bekezdés helyébe a következő szöveg lép:
            
            
               „(1) Az Unió Görögország rendelkezésére bocsát legfeljebb 5 265 000 000 EUR összegű hitelt. A hitel maximális átlagos futamideje 15 év.”;
            
            
               b)a (4) bekezdés helyébe a következő szöveg lép:
            
            
               „(4) Az első részletet az (EU) 2020/672 rendelet 8. cikkének (2) bekezdésében előírt hitelmegállapodás hatálybalépésétől függően kell rendelkezésre bocsátani. Minden további részletet az említett hitelmegállapodás feltételeivel összhangban kell rendelkezésre bocsátani, vagy adott esetben az utóbbihoz fűzött kiegészítés, vagy Görögország és a Bizottság között létrejött módosított hitelmegállapodás hatálybalépésétől kell függővé tenni.”.
            
            
            
               2.A 3. cikk helyébe a következő szöveg lép:
            
            
               „3. cikk
            
            
               Görögország a következő intézkedéseket finanszírozhatja:
            
            
               a)a 2020. március 14-i jogi aktus 13. cikkének megfelelően azon munkavállalók számára biztosított, meghosszabbított hatályú különleges juttatás, akiknek a munkaszerződését felfüggesztették;
            
            
               b)a 2020. március 14-i jogi aktus 13. cikkének megfelelően az e cikk a) pontjában említett támogatásban részesülő munkavállalók társadalombiztosítási költségeinek meghosszabbított hatályú fedezése;
            
            
               c)a 2020. március 20-i jogi aktus 8. cikkének megfelelően az önfoglalkoztatók számára biztosított különleges juttatás;
            
            
               d)a 4690/2020. számú törvény 31. cikkének megfelelően a csökkentett munkaidős foglalkoztatás;
            
            
               e)a 4714/2020. számú törvény 123. cikkének megfelelően a szolgáltatási ágazatban működő szezonális forgalmú vállalkozások munkavállalói után fizetendő munkáltatói társadalombiztosítási járulékok.
            
            
         
         
            
               2. cikk
            
            
               Ennek a határozatnak a Görög Köztársaság a címzettje.
            
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 159., 2020.5.20., 1. o.
               
               
                  
                     (2)
                  
                        A Tanács (EU) 2020/1346 végrehajtási határozata (2020. szeptember 25.) a Covid19-járvány miatt felmerülő szükséghelyzeti munkanélküliségi kockázatok mérséklése érdekében az (EU) 2020/672 rendelet alapján a Görög Köztársaságnak nyújtandó ideiglenes támogatásról (HL L 314., 2020.9.29., 21. o.).
               
               
                  
                     (3)
                  
                        A 4682/2020. számú törvény 3. cikkével (Kormányzati Közlöny „A”, 76. szám) megerősített 2020. március 14-i jogi aktus (Kormányzati Közlöny „A”, 64. szám), a 12998/232. számú miniszteri határozat (Kormányzati Közlöny „B”, 1078. szám, 2020. március 28.), a 2020. április 22-i 16073/287. számú miniszteri határozat (Kormányzati Közlöny „B”, 1547., 2020. április 22.), a 2020. május 8-i 17788/346. számú miniszteri határozat (Kormányzati Közlöny „B”, 1779., 2020. május 10.), a 23102/477/2020. számú miniszteri határozat (Kormányzati Közlöny „B”, 2268., 2020. június 13.), a 49989/1266/2020. számú miniszteri határozat (Kormányzati Közlöny „B”, 5391., 2020. december 7.), valamint a 45742/1748. számú miniszteri határozat (Kormányzati Közlöny „B”, 5515., 2020. december 16.).